[pic] | EUROPOS KOMISIJA | Briuselis, 2011.3.21 KOM(2011) 137 galutinis 2008/0090 (COD) Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais AIŠKINAMASIS MEMORANDUMAS 1. 2008 m. balandžio 30 d. Komisija pateikė pasiūlymą dėl Reglamento (EB) Nr. 1049/2001 išdėstymo nauja redakcija[1]. Europos Parlamentas balsavo dėl ataskaitos, kurioje numatyta labai daug pakeitimų, bet nusprendė nebalsuoti dėl pridėtos teisėkūros rezoliucijos. Todėl per pirmąjį svarstymą Europos Parlamentas pozicijos nepateikė. 2. Po 2009 m. birželio mėn. rinkimų naujasis Parlamentas atnaujino savo darbą dėl teisės akto pasiūlymo pagal savo darbo tvarkos taisyklių 214-ąją taisyklę. Iš dalies pakeistos ataskaitos projektas 2010 m. gegužės mėn. išplatintas Europos Parlamente. Europos Parlamento Konstitucinių reikalų komitetas ir Peticijų komitetas savo nuomones dėl Komisijos pasiūlymo pateikė atitinkamai 2010 m. lapkričio 30 d. ir gruodžio 1 d. Piliečių laisvių komitetas ataskaitos projekto dar nepriėmė. Per pirmąjį svarstymą nenustatyta jokia data, kada Europos Parlamentas turėtų priimti poziciją. 3. Lisabonos sutartis įsigaliojo 2009 m. gruodžio 1 d. Dabar visuomenės susipažinimo su dokumentais teisinis pagrindas yra Sutarties dėl Europos Sąjungos veikimo suvestinės redakcijos 15 straipsnio 3 dalis. Šia nauja nuostata visuomenės teisė išplečiama suteikiant teisę susipažinti su visų Sąjungos institucijų, įstaigų, organų ir agentūrų dokumentais. Teisingumo Teismui, Europos centriniam bankui ir Europos investicijų bankui ši nuostata taikoma tik jiems vykdant administracinio pobūdžio užduotis. Šis reglamentas tiesiogiai taikomas tik Europos Parlamentui, Tarybai ir Komisijai. Tačiau jo taikymas išplėstas, kad apimtų agentūras, kaip numatyta pagal konkrečią atitinkamų jų įsteigimo teisės aktų nuostatą. Be to, kai kurios institucijos ir įstaigos priėmė neprivalomus teisės aktus, kuriais nustatė susipažinimo su jų dokumentais taisykles, kurios atitinka Reglamentą (EB) Nr. 1049/2001 arba yra į jį panašios. 4. Siekdama atsižvelgti į šią visuomenės teisės susipažinti su dokumentais institucinės apimties išplėtimą, Komisija savo 2008 m. balandžio 30 d. pasiūlymą dėl Reglamento (EB) Nr. 1049/2001 išdėstymo nauja redakcija įtraukė į Komunikatą dėl Lisabonos sutarties įsigaliojimo poveikio šiuo metu vykdomoms tarpinstitucinėms sprendimų priėmimo procedūroms[2]. Todėl teisės aktų leidėjai šį pataisymą galėtų įtraukti į naująją Sutartį taikydami vykstančią įprastą teisėkūros procedūrą. 5. Praėjus daugiau kaip metams po Lisabonos sutarties įsigaliojimo vis dar neaišku, kada bus priimtas naujas reglamentas dėl visuomenės susipažinimo su dokumentais, kuriuo būtų pakeistas Reglamentas (EB) Nr. 1049/2001. Per diskusijas Europos Parlamente ir Taryboje išsakytos labai nevienodos nuomonės dėl reglamento keitimo. 6. Net jeigu praktiškai dauguma Europos Sąjungos institucijų, įstaigų, organų ir agentūrų savanoriškai taiko Reglamentą (EB) Nr. 1049/2001 arba panašias taisykles, Sutartyje nustatyta teisinė prievolė išplėsti teisės susipažinti su dokumentais apimtį, kad ji būtų taikoma visoms šioms institucijoms, įstaigoms, organams ir agentūroms. 7. Kadangi dauguma Europos Sąjungos institucijų, įstaigų, organų ir agentūrų taiko reglamentą arba panašias taisykles, dabartinio reglamento institucinė apimtis gali būti išplėsta ir taikoma visoms institucijoms, įstaigoms, organams ir agentūroms, laikantis Sutartyje nustatytų apribojimų dėl Teisingumo Teismo, Europos centrinio banko ir Europos investicijų banko. 8. Todėl, Komisijos nuomone, Reglamentą (EB) Nr. 1049/2001 reikėtų iš dalies pakeisti, kad nedelsiant būtų išplėsta jo institucinė apimtis pagal naują Sutarties dėl Europos Sąjungos veikimo 15 straipsnio 3 dalyje nustatytą teisinį pagrindą, taikomą susipažinimui su dokumentais. Šiuo pakeitimu nedaroma įtakos vykdomai procedūrai dėl Reglamento Nr. 1049/2001 išdėstymo nauja redakcija pagal 2008 m. balandžio mėn. Komisijos pasiūlymą. 2008/0090 (COD) Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 15 straipsnio 3 dalį, atsižvelgdami į Europos Komisijos pasiūlymą, teisės akto projektą perdavus nacionaliniams parlamentams, laikydamiesi įprastos teisėkūros procedūros, kadangi: 9. Visuomenės teisės susipažinti su dokumentais bendrieji principai ir viešaisiais ar privačiaisiais interesais grindžiami apribojimai nustatyti 2001 m. gegužės 30 d. Europos Parlamento ir Tarybos reglamentu (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais[3], kuris priimtas remiantis Europos bendrijos steigimo sutarties 255 straipsnio 2 dalimi. 10. Pagal tą straipsnį Reglamentu (EB) Nr. 1049/2001 nustatyta visuomenės teisė susipažinti tik su Europos Parlamento, Tarybos ir Komisijos dokumentais. 11. Įsigaliojus Lisabonos sutarčiai, Europos bendrijos steigimo sutarties 255 straipsnis pakeistas Sutarties dėl Europos Sąjungos veikimo 15 straipsnio 3 dalimi. 12. Pagal naują nuostatą visi Sąjungos piliečiai ir visi fiziniai ar juridiniai asmenys, gyvenantys ar turintys registruotą buveinę valstybėje narėje, turi teisę, laikydamiesi pagal tą straipsnį teisės aktų leidėjo nustatytų principų bei sąlygų, susipažinti su Sąjungos institucijų, įstaigų, organų ir agentūrų dokumentais bet kokiu pavidalu. Tačiau Europos Sąjungos Teisingumo Teismui, Europos centriniam bankui ir Europos investicijų bankui ši visuomenės teisė susipažinti su dokumentais taikoma tik jiems vykdant administracinio pobūdžio užduotis. 13. Reglamentas (EB) Nr. 1049/2001 turėtų būti atitinkamai iš dalies pakeistas, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 1049/2001 iš dalies keičiamas taip: 1. 1 straipsnio a punktas pakeičiamas taip: „a) nustatyti Sutarties dėl Europos Sąjungos veikimo 15 straipsnio 3 dalyje numatytos visuomenės teisės susipažinti su Europos Sąjungos institucijų, kaip apibrėžta 3 straipsnio c punkte, dokumentais principus, sąlygas ir viešaisiais ar privačiaisiais interesais grindžiamus apribojimus, kad visuomenei būtų užtikrinta kuo platesnė susipažinimo su dokumentais galimybė,“ 2. 2 straipsnio 3 dalis pakeičiama taip: „3. Šis reglamentas taikomas visiems institucijos, kaip apibrėžta 3 straipsnio c punkte, turimiems dokumentams, t. y. jos parengtiems arba gautiems ir esantiems jos žinioje, susijusiems su visomis Europos Sąjungos veiklos sritimis. Tačiau Europos Sąjungos Teisingumo Teismui, Europos centriniam bankui ir Europos investicijų bankui šis reglamentas taikomas tik jiems vykdant administracinio pobūdžio užduotis.“ 3. 3 straipsnis papildomas c punktu: „c) „institucijos“ – Europos Sąjungos institucijos, įstaigos, organai ir agentūros, įskaitant Europos išorės veiksmų tarnybą.“ 2 straipsnis Šis reglamentas įsigalioja trečią dieną po jo paskelbimo Europos Sąjungos oficialiajame leidinyje . Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje Europos Parlamento vardu Tarybos vardu Pirmininkas Pirmininkas [1] COM(2008) 229. [2] COM(2009) 665. [3] OL L 145, 2001 5 31, p. 43.